DA Den Europæiske Unions Tidende CE 88/669

(2004/C 88 E/0688)

SKRIFTLIG FORESPØRGSEL E-4077/03

af Chris Davies (ELDR) til Kommissionen

(14. januar 2004)

Om: Ikke-statslige organisationer

Hvilke krav stille Kommissionen til en organisation, for at den kan anerkendes som en ikke-statslig organisation med tilstrækkelig legitimitet til at få EU-støtte til humanitær bistand i særlige situationer?

Svaf afgivet på Kommissionens vegne af Poul Nielson

(3. marts 2004)

Kommissionens finansiering af ikke-statslige organisationer, de såkaldte ngo'er, som varetager humanitært arbejde i forbindelse med natur- og menneskeskabte kriser, formidles via Kontoret for Humanitær Bistand (ECHO).

Inden ngo'er kan få udbetalt finansieringsmidler fra ECHO, skal de gennem en udvælgelsesprocedure, og der skal være undertegnet en rammepartnerskabsaftale med ECHO. Sådanne aftaler indeholder principbestemmelser om samarbejdet mellem ECHO og de humanitære organisationer, en definition af parternes respektive rolle, rettigheder og forpligtelser, bestemmelser om de humanitære foranstaltninger der finansieres af ECHO og de krav organisationen skal opfylde for at blive ECHO-partner, og oplysning om hvilken udvælgelsesprocedure ECHO har anvendt over for organisationen.

Ngo'er udvælges på grundlag af veldefinerede kriterier for hvilke organisationer der kan komme i betragtning og hvilke der er egnede; disse kriterier er afledt dels af Kommissionens retsgrundlag, dels af de kvalitets- og ansvarlighedskrav som er nødvendige; udgangspunktet herfor har været de seneste års debat inden for civilsamfundsorganisationerne og mellem ECHO og partnerorganisationerne.

Udvælgelses- og egnethedskravene bygger på tre forordninger: rådsforordningen om humanitær bistand (1), Rådets forordning De Europæiske Fællesskabers almindelige budget (2) og gennemførelsesbestemmelserne hertil (3).

Hvad angår kriteriet for hvilke organisationer der kan komme i betragtning, tages der hensyn til hvilket land organisationen er registreret i (artikel 7, stk. 1, i Rådets forordning (EF) nr. 1257/96, organisationens vandel (artikel 93 i Rådets forordning nr. 1605/2002, og kravet om at der skal forelægges en revisionsrapport udarbejdet af en ekstern autoriseret revisor (artikel 173, stk. 4, i Kommissionens forordning nr. 2342/2002). Organisationen skal også godtgøre at dens adfærdskodeks sikrer at neutralitets-, upartiskheds- og uafhængighedsprincippet overholdes i støtteformidlingen. Ved vurderingen af egnet-hedskriteriet tages der hensyn til organisationens administrative, driftsmæssige og finansielle kapacitet (artikel 7, stk. 2, i Rådets forordning (EF) nr. 1257/96), og i særdeleshed dens erfaring og specialisering inden for humanitær bistand. Man ser bl.a. på hvor stor en procentdel af budgettet organisationen afsætter til humanitær bistand, og om minimumskravene til kvalitet overholdes på de forskellige niveauer.

Kontoret for Humanitær Bistand kontrollerer, inden der indgås en partnerskabsaftale med en ikke-statslig organisation, at den opfylder kriterierne for at komme i betragtning og for egnethed; dette sker på forskellig måde, bl.a. på grundlag af de oplysninger og den dokumentation organisationen selv stiller til rådighed, høring af de relevante nationale myndigheder, og ved at ECHO's personale gennemfører en kontrolrevision hos organisationen. Når en organisation først er godkendt, kontrolleres det årligt at den stadig opfylder kriterierne for at komme i betragtning. Efter at finansieringen er godkendt, foretager ECHO's repræsentanter med regelmæssige mellemrum – sædvanligvis mindst en gang om året – revision af partnerorganisationen og ECHO-finansierede projekter såvel centralt som i felten.

ECHO's procedure for udvælgelse af ngo'er er nærmere beskrevet på kontorets netsted. Rammepartnerskabsaftalernes ordlyd kan også konsulteres på nettet. Det fremgår af afsnit II, artikel 6-14 i bestemmelserne hvilke krav en ngo skal opfylde (4).

(1) Rådets forordning (EF) nr. 1257/96 af 20. juni 1996 om humanitær bistand, EFT L 163 af 2.7.1996 s. 1.

(2) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002 s. 1.

(3) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, EFT L 357 af 31.12.2002 s. 1.

(4) http://europa.eu.int/comm/dgs/humanitarian_aid/index_en.htm.